Illum, l-istati membri qablu dwar mandat ta' negozjar għal regoli riveduti dwar il- protezzjoni tal-privatezza u l-kunfidenzjalità fl-użu ta' servizzi ta' komunikazzjoni elettronika . Dawn ir-regoli aġġornati dwar il-" privatezza elettronika " ser jiddefinixxu każijiet li fihom il-fornituri tas-servizzi jitħallew jipproċessaw data ta' komunikazzjoni elettronika jew ikollhom aċċess għal data maħżuna fuq l-apparati tal-utenti finali. Il-qbil tal-lum jippermetti lill- presidenza Portugiża tibda taħditiet mal-Parlament Ewropew dwar it-test finali. Regoli robusti dwar il-privatezza huma vitali biex tinħoloq u tinżamm il-fiduċja f'dinja diġitali. It-triq li wasslet għall-pożizzjoni tal-Kunsill ma kinitx faċli, iżda issa għandna mandat li jsib bilanċ tajjeb bejn il-protezzjoni soda tal-ħajja privata tal-individwi u t-trawwim tal-iżvilupp ta' teknoloġiji ġodda u l-innovazzjoni. Il-presidenza Portugiża hija kuntenta ħafna li issa tniedi taħditiet mal-Parlament Ewropew dwar din il-proposta essenzjali. Pedro Nuno Santos, Ministru għall-Infrastruttura u d-Djar, President tal-Kunsill Jeħtieġ aġġornament għad-direttiva eżistenti dwar il-privatezza elettronika tal-2002 biex jitqiesu żviluppi teknoloġiċi u tas-suq ġodda, bħall-użu mifrux attwali tal-Vuċi fuq IP, servizzi ta' email u messaġġi bbażati fuq il-web, u l-ħolqien ta' tekniki ġodda għall-intraċċar tal-imġiba online tal-utenti. L-abbozz ta' regolament dwar il-privatezza elettronika ser iħassar id-direttiva eżistenti dwar il-privatezza elettronika. Bħala lex specialis għar-regolament ġenerali dwar il-protezzjoni tad-data (GDPR), dan ser jippartikolarizza u jikkomplementa l-GDPR. Pereżempju, b'kuntrast mal-GDPR, bosta dispożizzjonijiet dwar il-privatezza elettronika ser japplikaw kemm għal persuni fiżiċi kif ukoll għal persuni ġuridiċi. Mandat tal-Kunsill Skont il-mandat tal-Kunsill, ir-regolament ser ikopri kontenut ta' komunikazzjoni elettronika trażmess bl-użu ta' servizzi u networks pubblikament disponibbli, u metadata relatata mal-komunikazzjoni. Il-metadata tinkludi, pereżempju, informazzjoni dwar il-post u l-ħin u r-riċevitur tal-komunikazzjoni. Hija meqjusa potenzjalment bħala sensittiva daqs il-kontenut. Biex tiġi żgurata l-protezzjoni sħiħa tad-drittijiet tal-privatezza u biex jiġi promoss Internet tal-Oġġetti fdat u sigur, ir-regoli ser ikopru wkoll data bejn magna u oħra trażmessa permezz ta' network pubbliku. Ir-regoli ser japplikaw meta l- utenti finali jkunu fl-UE . Dan ikopri wkoll każijiet fejn l-ipproċessar iseħħ barra mill-UE jew il-fornitur tas-servizz ikun stabbilit jew jinsab barra mill-UE. Bħala regola ewlenija, id- data ta' komunikazzjoni elettronika ser tkun kunfidenzjali . Kwalunkwe interferenza, inkluż is-smigħ, il-monitoraġġ u l-ipproċessar tad-data minn kwalunkwe persuna oħra għajr l-utent finali ser tkun ipprojbita, ħlief meta permessa mir-regolament dwar il-privatezza elettronika. L- ipproċessar permess ta' data ta' komunikazzjoni elettronika mingħajr il-kunsens tal-utent jinkludi, pereżempju, l-iżgurar tal-integrità tas-servizzi ta' komunikazzjoni, il-verifika tal-preżenza ta' malware jew viruses, jew każijiet fejn il-fornitur tas-servizz ikun marbut bil-liġi tal-UE jew tal-istati membri għall-prosekuzzjoni ta' reati kriminali jew il-prevenzjoni ta' theddid għas-sigurtà pubblika. Il- metadata tista' tiġi pproċessata pereżempju għall-kontijiet, jew għad-detezzjoni jew il-waqfien ta' użu frodulenti. Bil-kunsens tal-utent, il-fornituri tas-servizzi jistgħu, pereżempju, jużaw il-metadata biex juru l-movimenti tat-traffiku biex jgħinu lill-awtoritajiet pubbliċi u lill-operaturi tat-trasport jiżviluppaw infrastruttura ġdida fejn tkun l-aktar meħtieġa. Il-metadata tista' tiġi pproċessata wkoll biex jiġu protetti l-interessi vitali tal-utenti, inkluż għall-monitoraġġ ta' epidemiji u t-tixrid tagħhom jew f'emerġenzi umanitarji, b'mod partikolari diżastri naturali u dawk ikkawżati mill-bniedem. F'ċerti każijiet, il-fornituri tan-networks u tas-servizzi tal-komunikazzjoni elettronika jistgħu jipproċessaw metadata għal skop differenti minn dak li għalih tkun inġabret, anki meta dan ma jkunx ibbażat fuq il-kunsens tal-utent jew fuq ċerti dispożizzjonijiet dwar miżuri leġiżlattivi skont il-liġi tal-UE jew tal-istat membru. Dan l-ipproċessar għal skop ieħor għandu jkun kompatibbli mal-iskop inizjali, u salvagwardji speċifiċi b'saħħithom japplikaw għalih. Peress li t- tagħmir terminali tal-utent, inkluż kemm il-hardware kif ukoll is-software, jista' jaħżen informazzjoni personali ħafna, bħal ritratti u listi ta' kuntatt, l-użu ta' kapaċitajiet ta' pproċessar u ħżin u l-ġbir ta' informazzjoni mill-apparat ser ikunu permessi biss bil-kunsens tal-utent jew għal skopijiet trasparenti speċifiċi oħra stabbiliti fir-regolament. L-utent finali għandu jkollu għażla ġenwina dwar jekk jaċċettax cookies jew identifikaturi simili. Ser ikun permess li l-aċċess għal sit web isir dipendenti fuq il-kunsens għall-użu ta' cookies għal skopijiet addizzjonali bħala alternattiva għal paywall jekk l-utent ikun jista' jagħżel bejn dik l-offerta u offerta ekwivalenti mill-istess fornitur li ma tinvolvix il-kunsens għall-cookies. Biex tiġi evitata l- għejja minħabba l-kunsens ta' cookies , utent finali ser ikun jista' jagħti kunsens għall-użu ta' ċerti tipi ta' cookies permezz ta' whitelisting ta' fornitur wieħed jew diversi fis-settings tal-brawżer tiegħu/tagħhom. Il-fornituri tas-software ser jiġu mħeġġa biex jagħmluha faċli għall-utenti li jistabbilixxu u jemendaw l-whitelists fuq il-brawżers tagħhom u jirtiraw il-kunsens fi kwalunkwe mument. It-test jinkludi wkoll regoli dwar l-identifikazzjoni tal-linja, direttorji pubbliċi, u kummerċjalizzazzjoni mhux mitluba u diretta. Ir-regolament jidħol fis-seħħ 20 jum wara l-pubblikazzjoni tiegħu fil-Ġurnal Uffiċjali tal-UE, u jibda japplika sentejn wara. Proċedura Il-mandat tal-lum ġie approvat mil-laqgħa tal-ambaxxaturi fil-Kumitat tar-Rappreżentanti Permanenti tal-Kunsill (Coreper). Il-Kummissjoni ppreżentat il-proposta tagħha f'Jannar 2017. Il-Kunsill u l-Parlament Ewropew ser jinnegozjaw it-termini tat-test finali. Ser jiżdied link għat-test approvat ma' din l-istqarrija għall-istampa fuq is-sit web tagħna. Futur diġitali għall-Ewropa (informazzjoni ġenerali)